Windhoek se vullis drom op - Regering - Republikein
Tuesday, August 11th, 23:37:02
Wieletjiesblikke se voorraad klaar
Dae nadat die Windhoek-munisipaliteit (CoW) moes toegee hy is sy inkomste uit parkeermeters kwyt, het dié plaaslike owerheid erken hy het ook tans geen wieletjiesdromme in voorraad nie.
Me. Lydia Amutenya, 'n woordvoerder van CoW, het Maandagmiddag by navraag aan ­Republikein gesê hulle wag tans op voorraad “en aflewering sal daarná gedoen word”.
Sy het 'n beroep gedoen op ­inwoners van die hoofstad om geduld aan die dag te lê.
Dit kom nadat 'n Windhoek-­inwoner die afgelope week gekla het dat hulle vullisdrom ­stukkend is nadat dit daardie oggend sonder sy deksel aan hulle terugbesorg is ná die vullis verwyder is.
Sy het gesê: “Blykbaar is die ooreenkoms dat 'n mens jou drom in jou kar moet laai en na die Windhoek-munisipaliteit se kantore moet gaan om vir 'n tweedehandse deksel te soek. Mal, daar is geen manier nie – my kar is té klein om 'n drom in te pas. En jy moet dit inneem as bewys dat dit gebreek is.”
Volgens Amutenya is dit nie heeltemal die waarheid nie. “Nee, die afdeling vir vaste­afvalbestuur kan die ­gebreekte wieletjiesdromme by huishou­dings optel en met nuwes vervang. Dit is nie verpligtend vir kliënte om hul gebreekte vullis­dromme in te bring nie.”
Sou 'n kliënt egter nie wou wag vir die volgende opteldatum nie, staan dit hulle vry om die drom self na CoW se kantore te bring, het sy gesê.
“Daar moet ook kennis geneem word sodra die nuwe voorraad opdaag, kan alle kliënte wat 'n tweedehandse drom gekry het 'n nuwe een ontvang.”
Laat verlede week het CoW by monde van sy ­hoofwoordvoerder, mnr. Harold Akwenye, gesê die plaaslike owerheid is ­nagenoeg N$500 000 van sy jaarlikse ­inkomste uit parkeermeters kwyt, omdat dié meters reeds 'n geruime tyd buite werking is.